RESOLUCIÓN do 23 de febreiro de 2026 polo que se publica o Plan de formación continua dos corpos da Policía Local de Galicia para o ano 2026.
Academia Galega de Seguridade Pública — III. Outras disposicións — 24/02/2026

Tras ser aprobado polo Consello Reitor o Programa anual de actividades para o ano 2026 da Academia Galega de Seguridade Pública (Agasp) con data do 20 de febreiro de 2026, e de acordo co establecido no artigo 9.2.b) da Lei 1/2007, do 15 de xaneiro, da Agasp, faise publico o Plan de formación continua do ano que corre, dirixido ao persoal dos corpos da Policía Local de Galicia, no anexo I desta resolución, así como as bases xenéricas que rexen a súa convocatoria.
A Estrada, 23 de febreiro de 2026
Primeiro.
Plan de formación
Os cursos de formación continua aprobados polo Consello Reitor da Agasp, con data do 20 de febreiro de 2026, dirixidos ao persoal dos corpos da Policía Local de Galicia, divídense nas seguintes áreas temáticas:
1. Tráfico e seguridade viaria.
2. Policía comunitaria, de proximidade e de convivencia.
3. Informática.
4. Xurídica e administrativa.
5. Táctica policial.
6. Utilización de medios de dotación policial.
7. Violencia de xénero.
8. Adestramento coa arma regulamentaria.
Así, a listaxe das accións formativas aprobadas é a que se sinala a seguir:
Estas accións formativas aprobadas polo Consello Reitor da Agasp poden ser modificadas, redefinidas o substituídas, de acordo cos contidos docentes asignados a cada unha delas.
Segundo.
Programación, datas, horas, contidos e convocatoria
A programación e a convocatoria dos cursos descritos con anterioridade realizaranse a través da páxina web da Agasp (https://agasp.xunta.gal/es) de forma individual ou agrupados por materias, dependendo da formación convocada.
A información relativa ao horario, datas de realización e modalidade de impartición estará dispoñible no momento da súa convocatoria na ficha de cada curso, de acordo co código numérico polo cal se convoque.
Todos os cursos convocados a través de resolucións publicadas na páxina web da Agasp pecharán a súa inscrición, sempre que se completasen as prazas previstas, con sete (7) días hábiles de antelación ao do inicio de cada curso.
No anexo desta resolución publícanse as bases xenéricas que rexerán os cursos publicados nela e que serán convocados a través da páxina web da Academia Galega de Seguridade Pública.
Aqueles cursos que, pola súa especificidade, requiran requisitos individuais ou criterios específicos para o acceso a eles, estes serán establecidos na súa convocatoria.
Primeira.
Persoal destinatario
Poderán participar nos cursos convocados por esta resolución os/as policías locais de Galicia que se encontren en situación de servizo activo ou excedencia por coidado de familiares.
A baixa laboral por incapacidade temporal impide a participación nas accións formativas convocadas, polo que, de se producir esta situación, as persoas interesadas deberán comunicarllo á Agasp de maneira inmediata. No caso de non o faceren, serán penalizadas coa non participación en accións formativas da Agasp durante un ano, contado desde o día seguinte a aquel en que se teña coñecemento do feito, e, no caso de estar a realizar efectivamente un curso, non se emitirá diploma deste.
Será revisable a admisión de persoas en baixa laboral por incapacidade temporal cando esta veña producida por accidente de traballo recoñecido como tal e a asistencia ao curso non interfira na recuperación.
Con carácter xeral, reservarase o 20 % das prazas convocadas para persoal das forzas e corpos de seguridade do Estado que traballen en Galicia, porcentaxe que poderá ser superada no suposto de quedaren prazas vacantes.
Así mesmo, en caso de quedaren prazas vacantes, poderá acceder aos cursos convocados a través desta resolución o persoal dependente da Axencia Galega de Emerxencias e do Centro Integrado de Atención ás Emerxencias 112-Galicia.
Se as solicitudes para participar nun curso non superan as dez (10) persoas, a Agasp reserva para si a facultade de anular a actividade formativa.
Segunda.
Solicitudes
1. O persoal que desexe participar nos cursos que sexan convocados deberá facelo a través da solicitude que se xera automaticamente cando se convoca na páxina web da Agasp.
É preciso que todas as persoas que desexen participar en cursos da Agasp manteñan actualizados os seus datos persoais, especialmente a conta de correo electrónico e o teléfono móbil, co obxecto de posibles comunicacións. No suposto de non seren correctos ou exactos os ditos datos, a Agasp non é responsable dos posibles prexuízos causados ás persoas interesadas.
2. A falsidade ou ocultación de datos esenciais para a selección das persoas solicitantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano, computado desde o momento en que se detecte o feito.
3. Serán excluídas automaticamente aquelas solicitudes que non teñan cubertos correctamente todos os datos para realizar a selección do alumnado, non se axusten ao modelo normativizado ou sexan presentadas fóra de prazo.
4. No caso de se encontrar nalgún dos supostos que a continuación se indican, a persoa solicitante deberá remitirlle á Agasp, no mesmo prazo establecido para o envío da solicitude de inscrición, a certificación orixinal ou fotocopia legalizada que acredite tal situación (non será preciso se tal documentación xa consta en poder da Agasp; neste caso, deberá comunicalo na propia solicitude):
• Profesionais que estean gozando ou gozasen nos dous últimos anos dunha licenza de maternidade, dun permiso de paternidade, dunha redución de xornada ou dunha excedencia por coidado de familiares.
5. Cando o curso para o cal presenta solicitude requira a presentación de documentación complementaria co obxecto de acreditar circunstancias específicas de acordo cos criterios de selección, deberá remitir tal documentación por correo electrónico (formacion.agasp@xunta.gal) ou segundo o establecido no artigo 16.4 da Lei 39/2015, do 1 de outubro, do procedemento administrativo común das administracións públicas.
6. O prazo de presentación de solicitudes será desde as 8.00 horas do día seguinte ao da publicación da convocatoria dos cursos ata as 14.00 horas do día final de inscrición, que se indicará na propia convocatoria e que, en todo caso, non pode ser inferior aos dez (10) días hábiles anteriores ao da súa realización.
7. O número máximo de cursos que se poden realizar por semestre limítase a cinco (5), pero poderá ser admitido/a en máis cursos, unha vez superado este límite, se hai prazas vacantes nos cursos solicitados, polo que as persoas interesadas deben solicitar todos os cursos en que estean interesados, no momento da súa inscrición.
8. Non está permitido realizar cursos que teñan simultaneidade de horarios nunha ou varias sesións presenciais. Cando o alumnado teña coñecemento de que foi seleccionado para un curso que teña coincidencia horaria con outro no cal xa foi seleccionado, debe renunciar a un deles. No caso de que se comprobe con posterioridade a realización simultánea de varias actividades, non se expedirá certificación de ningunha delas e o/a alumno/a non poderá participar noutros cursos durante un ano desde que se detecte este feito.
A previsión contida neste número 8 inclúe as clases de telepresenza dos cursos convocados na modalidade de teleformación deste organismo.
Terceira.
Criterios xerais de selección
Os criterios xerais de selección son os que a continuación se indican, sen prexuízo de que para cursos específicos se requiran outros diferentes, o cal se indicará na ficha de cada acción formativa concreta:
1. Menor número de cursos realizados na Agasp nos dous últimos anos.
2. Por orde de inscrición.
Terán preferencia na selección as persoas candidatas que estean gozando ou gozasen, nos dous últimos anos, dunha licenza de maternidade, dun permiso de paternidade, dunha redución da xornada ou dunha excedencia para o coidado de familiares, sempre que cumpran cos requisitos obxectivos para seren destinatarias do curso.
Ademais, de conformidade co establecido no artigo 155 da Lei 7/2023, do 30 de novembro, para a igualdade efectiva de mulleres e homes de Galicia, nos cursos, xornadas ou outras actividades formativas que teñan contidos relativos a actividades en que as mulleres estean infrarrepresentadas, organizados ou financiados pola Administración xeral ou por unha entidade do sector público autonómico de Galicia, reservarase un 50 por cento das prazas para mulleres que reúnan os requisitos exixidos na convocatoria. As mulleres só accederán a esta quenda reservada unha vez cubertas todas as prazas da quenda non reservada.
Cuarta.
Admisión
1. A Agasp publicará na súa páxina web a relación de persoas seleccionadas para participar en cada curso, así como un número adecuado de reservas, polo menos cinco (5) días antes do inicio de cada curso.
O alumnado seleccionado será informado da súa selección a través do correo electrónico e da mensaxaría telefónica.
A Agasp reserva para si o dereito de solicitarlles aos concellos de procedencia todos aqueles datos que considere necesarios para a adecuada realización da selección.
2. O alumnado seleccionado só poderá renunciar ao curso por causas de forza maior suficientemente xustificadas ou necesidades do servizo, sempre que se acredite documentalmente o feito alegado pola persoa titular da Xefatura do corpo da Policía Local do concello en que traballe ou pola persoa responsable del.
No caso de cambios de cuadrante ou quendas de traballo, deberán quedar acreditados suficientemente os seus motivos e que se coñeceron con posterioridade á solicitude de inscrición no curso.
A renuncia debe ser comunicada por escrito a través do modelo que figura na páxina web da Agasp e cunha antelación de tres (3) días hábiles ao do inicio do curso, co fin de poder cubrir a vacante.
A renuncia non xustificada ou a non acreditación documental da causa que a produce suporá a exclusión da persoa seleccionada nos seguintes dez (10) cursos que convoque o Servizo de Formación en Seguridade Pública da Agasp e nos cales a persoa figure como posible destinataria, sen contar edicións repetidas, cursos xa realizados e que, como mínimo, teñan a mesma carga horaria do curso polo cal foi penalizada.
Quinta.
Asistencia aos cursos
1. É obrigatoria a asistencia con puntualidade a todas as sesións dos cursos.
Durante a realización dos cursos levarase un control permanente da asistencia a través dos sistemas que se establezan para o efecto, e poderán realizarse controis de asistencia extraordinarios.
Unicamente se autorizará a ausencia por causas xustificadas e debidamente acreditadas e, en ningún caso, poderá superar o 10 % das horas lectivas.
A ausencia xustificada superior ao 10 % do total das horas lectivas suporá a perda do dereito á expedición do diploma. No caso de haber unha segunda edición do curso en cuestión, o Servizo de Formación en Seguridade Pública poderá valorar a posibilidade de que o/a alumno/a poida recuperar as horas non realizadas na edición anterior. En todo caso, para poder valorar esta posibilidade non poden transcorrer máis de seis meses entre unha edición e a seguinte.
A falta de asistencia dun número superior ao 10 % das horas lectivas sen xustificación ou a falta de acreditación documental da causa alegada non só dará lugar á perda do dereito ao diploma do curso, senón tamén á penalización coa non participación en cursos da Agasp durante un ano, contado desde o día seguinte ao da finalización do curso.
2. O alumnado asistirá aos cursos co uniforme regulamentario. No caso de non o facer, e non existir causa suficientemente xustificada, a Agasp poderá impedir a asistencia ao curso e non emitirá diploma nin certificado acreditativo ningún.
En relación cos cursos que se realizarán na modalidade en liña, telepresenza e/ou formación semipresencial:
Todas as edicións dos cursos en liña, de telepresenza e/ou formación semipresencial que se convocan nesta resolución se desenvolverán da seguinte maneira:
• Lugar: a través da plataforma de formación en liña. Poderase incluír con carácter presencial na sede da Agasp:
– Unha sesión por curso, de mañá e/ou de tarde.
– Excepcionalmente, sesións de videoconferencias ou clases en directo.
– A realización da proba final.
Cada unha destas sesións é de obrigada asistencia e, no caso de non asistir, non se terá por realizado nin superado o curso.
• Horario: segundo a disposición e necesidade do alumnado, agás as clases programadas por videoconferencia, en directo ou presenciais na sede da Agasp.
• Cuestionarios e tarefas: durante o desenvolvemento dos cursos, o alumnado participante deberá realizar unha serie de cuestionarios e tarefas de acordo cun calendario de presentación; a non realización dalgún deles no prazo establecido será sancionada coa baixa no curso. No caso de que os exercicios non consigan un nivel de exixencia mínimo segundo o criterio do profesorado, faráselle unha primeira advertencia ao alumnado e, de non atender a indicación, poderá ser dado de baixa no curso.
Os cuestionarios e a realización das tarefas faranse a través da plataforma de formación en liña, agás a proba presencial final, que poderá ser con carácter presencial.
Aquelas actividades recollidas no anexo cuxa modalidade de impartición sexa a formación semipresencial establecerán na plataforma de teleformación o horario das clases presenciais na Agasp.
É obrigatorio conectarse nas clases de telepresenza ou clases en directo con imaxe e son (é dicir, é obrigatorio para acceder a estes cursos dispor dunha cámara web e dun micrófono ou conectarse a través dun dispositivo móbil) e durante a dita clase o alumnado estará en dedicación exclusiva a esta. De non o facer, terase como non asistente.
Sexta.
Certificación
– Asistencia: poderase obter o certificado de asistencia sempre que se asistise a un mínimo do 90 % das horas lectivas e se xustifiquen documentalmente, no prazo máximo de cinco días hábiles inmediatamente posteriores ao do remate do curso, as faltas de asistencia que representen o 10 %.
– Aproveitamento: esta certificación expediráselle exclusivamente ao alumnado que supere as probas que se determinen sobre os coñecementos impartidos en cada curso e non supere o 10 % de faltas de asistencia xustificadas documentalmente.
Os certificados serán postos á disposición do alumnado no seu espazo persoal da páxina web da Agasp no prazo máximo de dez días hábiles desde o remate de cada curso.
Sétima.
Desenvolvemento dos cursos
1. A Agasp poderá suspender a realización de actividades formativas convocadas cando sexa necesario, por motivos técnicos ou por insuficiencia de solicitudes de participación.
2. A Agasp poderá modificar as datas, os horarios, os contidos e o desenvolvemento dos cursos, así como resolver todas as continxencias e incidencias que poidan xurdir.
3. A Agasp poderá programar cursos diferentes cando así o exixan circunstancias que afecten a organización, a xestión e a docencia.
4. A Agasp, como consecuencia da entrada en vigor de novidades lexislativas, de novos procedementos administrativos ou técnicos ou da detección de novas necesidades operativas, ou por consideralo de interese para o persoal dos corpos da Policía Local, poderá formular novas accións formativas non expostas nesta resolución ou ben modificar as aprobadas para axustar os seus contidos.